पाएं अपने शहर की ताज़ा ख़बरें और फ्री ई-पेपरडाउनलोड करें
रायपुर । सरकारी अस्पतालों में सप्लाई की जा रही दवाएं नक्सलियों के पास पहुंच रही हैं। वे इसका खुद तो इस्तेमाल कर ही रहे हैं, साथ ही अपने मददगार आदिवासियों के बीच भी इसे बांट रहे हैं। दरभा घाटी में पिछले महीने हुए नक्सली हमले की जांच कर रही एनआईए की टीम को घटनास्थल सहित आसपास के गांवों से काफी मात्रा में ऐसी दवाएं और उनके रैपर मिले हैं, जो सिर्फ सरकारी अस्पतालों में मिलती हैं। इनसे से ज्यादातर में कीमत प्रिंट नहीं होती।
नक्सली हमले की जांच कर रही एनआईए की टीम अब इन सबूतों को आधार पर भी नक्सली नेटवर्क तक पहुंचने की कोशिश में जुटी है। एनआईए से जुड़े अधिकारियों की मानें तो नक्सली ने अपने नेटवर्क को मजबूत किया है, ताकि जंगल में नियमित रूप से उन तक दवाओं की सप्लाई होती रहे। आसपास के शहरी इलाकों में खुफिया एजेंसियों की नजर होती है, इसलिए नक्सलियों ने सरकार अस्पतालों में सेंधमारी शुरू कर दी है।
इधर, नक्सल मामले में फिर बढ़ी तारीख
रायपुर। नक्सलियों के शहरी नेटवर्क को मजबूत करने के आरोप में गिरफ्तार आरोपियों की ओर से शुक्रवार को न्यायालय में अंतिम तर्क नहीं हो पाया। न्यायालय ने इसके लिए 13 जून की अगली तारीख दी है। आज न्यायालय में आरोपी प्रतीक और प्रफुल्ल की ओर से अंतिम तर्क रखा जाना था। आरोपियों के अधिवक्ता निजी कारणों से आज न्यायालय में उपस्थित नहीं हो सके।
उनकी ओर से मामले की तारीख बढ़ाने का निवेदन किया गया था। इसे स्वीकार करते हुए न्यायालय ने अगली तारीख 13 जून कर दी। आरोपियों की ओर से 1 जून से अंतिम तर्क शुरू हुआ है। इस मामले में एसके प्रिया, मीना चौधरी, प्रफुल्ल झा, प्रतीक झा, सिद्धार्थ शर्मा, नरेश खूबवानी, रमेश खूबवानी, दयाराम साहू आरोपी हैं।
इन सवालों के जबाव ढूंढ़ रही है एनआईए
नक्सलियों के पास सरकारी दवाओं की पुष्टि के बाद स्थानीय अधिकारियों को भी जांच में जोड़ा गया है। यह जानने की कोशिश की जा रही है, कि जो पैकेट मिले है, वह दवाएं किस अस्पताल के लिए भेजी गई थीं। यदि वह उन तक नहीं पहुंची, तो अस्पताल के अधिकारियों ने क्या इस बारे में कोई शिकायत दर्ज करवाई। या फिर उन्हें अस्पतालों से ही नक्सली लूट कर ले गए थे।
ऐसे कई सवालों की एनआईए तेजी से पड़ताल कर रही है। दरभा हमले में एक कांग्रेसी नेता खुद को डॉक्टर होने जानकारी दी, तो नक्सलियों ने उन्हें इंजेक्शन भी लगाया। एनआईए के सूत्रों का कहना है कि जो इंजेक्शन लगाए गए थे वह सरकारी अस्पतालों को सप्लाई किए गए थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn